Source: https://romovia.sme.sk/c/6837799/strelbu-v-hurbanove-pripominali-tri-sviece-veniec-a-ustavna-staznost.html
Timestamp: 2018-05-20 15:52:02+00:00
Document Index: 10384712

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ']

Streľbu v Hurbanove pripomínali tri sviece, veniec a ústavná sťažnosť - romovia.sme.sk
Posudok psychiatrov bol podľa rodiny obetí nepresný a súd ani vyšetrovatelia si nevšimli rasový motív.
16. jún 2013 o 10:48 Rudolf Sivý
Hurbanovo si pripomína výročie streľby na rómsku rodinu.(Zdroj: SME - TIBOR SOMOGYI)
BRATISLAVA. Tri sviece pred domom a veniec. Takto symbolicky si dnes Hurbanovo pripomenulo tragickú streľbu Milana Juhásza spred roka. Pri svojom besnení zastrelil troch mužov z rodiny Lakatošovcov a dve ďalšie osoby zranil.
Mesto na juhu Slovenska si iným spôsobom nepripomenulo toto smutné výročie. Rušno bolo iba pred kultúrnym domov.
Pred ním postávalo niekoľko jednotiek metskej a štátnej polície. Ochrancov zákona bolo viac ako novinárov.
Advokát rodiny Stanislav Jakubčík spolu so zástupcami rómskej menšiny tam predstavili ustavnú sťažnosť, ktorou chcú dosiahnuť tvrdší trest pre bývalého mestského policajta Juhásza. Deväťročný trest a tri roky ochrannej liečby pre Juhásza považujú Rómovia za nespravodlivosť.
"Pokiaľ náš človek, teda Róm, spraví trestný čin, vieme to odsúdiť. Ale nie, aby niekto ráno vstal, prišiel a spravil tento problém," povedal o minuloročnej streľbe Ladislav Fízik, predseda Parlamentu Rómov Slvovenskej republiky a organizátor brífingu.
Ten sa mal konať najprv pred domom rodiny Lakatošovcov. Zhromaždenie nedostalo povolenie, pretože "sa nedodržali termíny", uviedla pre SME primátorka Margita Zemková.
"Jatriť rany netreba, za zomrelých je zvykom dávať zádušné omše. Smútiť treba v srdci, nie na ulici," doplnila.
Omša nebola
Zádušnú omšu žiadali aj pozostalí a zástupcovia Rómov. "Chceli sme, aby farár povedal, že táto omša je za Lakatošovcov. Kňaz však namietol, že by to musela byť špeciálna omša pre Rómov. Rozumiete tomu?" hneval sa v Vladimír Fízik z Parlamentu Rómov Slovenskej republiky.
Žaneta Laktošová, manželka a matka zastreleych Rómov, však podľa vlastych slov takú omšu odmietla. Spolu so svojou dcérou sa z Hurbanova odsťahovali. Prázdny bol aj dom Lakatošovcov. Rodina na víkend odcestovala preč, v meste podľa naších informácií nebola ani primátorka a jej zástupca.
Lakatošová sa poďakovala rómskym organizáciam, že prehovorili v ich mene k Slovensku. Teraz sa pokúsia uspieť na Ústavnom súde. Jakubčík namieta, že v procese neboli kontrolné posudky ako v prípade nórskeho masového vraha Breivika. Posudok bol podľa neho plný nelogických a rozporuplných záverov, myslí si.
Juhász bol podľa psychiatrov pri útoku nepríčetný. Vyhol sa tak trestu najmenej 25 rokov za mrežami.
„Zatiaľ sa na mňa nikto s kritikou neobrátil. Keď sa tak stane, budem to riešiť,“ reagoval pychiater Miroslav Čerňan, jeden z tvorcov posudku a dodal: "Pre mňa je rozhodujúce, že súd posudok prijal."
Akékoľvek pochybenie odmieta. Posudok na strelca z Hurbanova dokonca poslal ako ukážkovú prácu na medzinárodnú súdno-psychiatrickú konferenciu, ktorá sa uskutoční v septembri.
video //www.sme.sk/vp/27313/
Rasový motív nevideli
„Milan Juhász vo výpovediach hovoril o vnútornej potrebe riešiť rómsky problém. Vyšetrovatelia ani súd však v útoku nevideli rasový motív,“ upozorňuje na ďalšiu námietku rozsudku Marek Szilvási z Európskeho centra pre práva Rómov. Prekáźa mu tiež, že v rozsudku sa píše o neprispôsobivých obyvateľoch, hoci v zápisníci tento termín nie je.
Jakubčik priznal, že keď neuspejú na Slovensku, skúsia to v Štrasburgu na Európskom súde pre ľudské práva.
Ústavný právnik Peter Kresák však vidí v sťažnosti niekoľko podaní „hodné odmietnutia“. Medzi nimi sú aj odkazy na internetových ako dôkaz rasistických nálad v spoločnosti. „Neviem si dosť dobre predstaviť, ako tým rozsudkom mohlo dôjsť k porušeniu namietaných práv,“ dodal Kresák.
Expert na ústavne právo Ján Drgonec si zase nespomína na prípad, kedy Ústavný súd SR rozhodol v prospech sťažovateľov v podobnom prípade, kedy súd nevzal do úvahy rasový motív útoku. „Ak by zvíťazili, bol by to precedens, dodal.
Výberová chronológiu súdneho procesu s expolicajtom Milanom Juhászom vo veci streľby v Hurbanove v roku 2012.
• 19. júna 2012 - Milana Juhásza vzal sudca Špecializovaného trestného súdu na pracovisku v Banskej Bystrici do väzby. Rozhodnutie bolo právoplatné, pretože Milan J. voči nemu nepodal sťažnosť.
• 23. augusta 2012 - Bývalý mestský policajt Milan Juhász sa podrobil vyšetreniu duševného stavu.
• 17. októbra 2012 - Strelec z Hurbanova patrí do ústavu. Vyšetrovatelia podľa policajného prezidenta znalcov ešte raz vypočúvali. Zisteniam z ich posudku poriadne nerozumela ani polícia. Z psychiatrického posudku dvoch znalcov vyplynulo, že Milan Juhász môže skončiť v psychiatrickom ústave. Navrhli to znalci, ktorí tým vraj chceli zabrániť "opakovaniu afektogénne podmieneného konania". V ústave ho chcú sledovať a liečiť. Podľa lekárov Milan Juhász trpí paranoickým vývinom osobnosti, ktorý je podľa nich predchodcom "trvalej poruchy s bludmi".
• 30. novembra 2012 - Polícia ukončila vyšetrovanie streľby v Hurbanove. Prípadom sa začala zaoberať prokuratúra.
• 11. decembra 2012 Úrad špeciálnej prokuratúry (ÚŠP) ukončil vyšetrovanie streľby v Hurbanove. V rámci vyšetrovania sa objasňovali všetky dôležité skutočnosti, a to aj duševný stav obvineného v čase, keď skutok spáchal.
• 20. decembra 2012 Bývalý mestský policajt Milan Juhász bude aj naďalej stíhaný väzobne. Rozhodol o tom Špecializovaný trestný súd. Dôvodom rozhodnutia bola obava, že by obvinený ušiel alebo pokračoval v trestnej činnosti. Milan J. voči tomu podal sťažnosť, o ktorej mal rozhodnúť Najvyšší súd SR.
• 30. januára 2013 Skutok Milana Juhásza nie je možné posúdiť ako obzvlášť závažný zločin úkladnej vraždy, ale len ako obzvlášť závažný zločin vraždy. Rozhodol o tom Špecializovaný trestný súd a vec postúpil Okresnému súdu v Nitre. Dozorujúci prokurátor Úradu špeciálnej prokuratúry podal proti tomuto uzneseniu sťažnosť, o ktorej mal rozhodnúť Najvyšší súd SR. V zákonnej lehote väzby prípravného konania bolo vyšetrovanie vo veci Milana Juhásza ukončené.
• 25. marca 2013 - Bývalý mestský policajti Milan Juhász pred senátom Špecializovaného trestného súdu v Pezinku nepoprel, že sa masaker odohral tak, ako sa píše v obžalobe prokurátora. Okrem iného sa v nej uvádza, že chcel "definitívne vyriešiť problém s neprispôsobivými obyvateľmi". Vyhlásenie obžalovaného zapríčinilo, že súd nebude vypočúvať väčšinu svedkov, ani Milana Juhásza.
• 26. marca 2013 - Psychiatri zistili, že Milan Juhász mal v čase vraždenia výrazne znížené rozpoznávacie a ovládacie schopnosti. Napriek tomu ho nevnímali ako duševne chorého, išlo o hranične chorobný stav, ktorý sa môže zhoršovať. Povedal to znalec z odboru psychiatrie Miroslav Čerňan, ktorý vypovedal na pojednávaní Špecializovaného trestného súdu v Pezinku a podieľal sa na vyšetrení Milana Juhásza.
• 27. marca 2013 Záverečná reč prokurátora odznela na pojednávaní Špecializovaného trestného súdu v Pezinku. Následne bývalého mestského policajta Milana Juhásza Špecializovaný trestný súd v Pezinku (ŠTS) odsúdil na deväť rokov vo väzení s maximálnym stupňom stráženia. Zároveň mu uložil ochranné ústavné psychiatrické liečenie a ochranný dohľad na tri roky. Rovnaký trest navrhol súdu prokurátor. Súd prihliadol na znalecké posudky psychiatrov a psychológov, podľa ktorých mal Juhász v čase masakry výrazne znížené ovládacie a rozpoznávacie schopnosti. S rozsudkom bol spokojný prokurátor aj obžalovaný, obe strany sa vzdali práva podať odvolanie. Rozsudok nadobudol právoplatnosť.
Rozsudok Špecializovaného trestného súdu v prípade MIlana Juhásza
Téma: Streľba v Hurbanove
16. jún 2013, o 21:30 Strelca z Hurbanova poslali do väzenia, nie do liečebne